
COMISIA PENTRU MUNCĂ ŞI PROTECŢIE SOCIALĂ
	Bucureşti,
	10 octombrie 2017

	Nr.
	4c-7/974


R A P O R T

asupra proiectului de lege pentru ratificarea Acordului între România şi Republica Serbia în domeniul securităţii sociale, semnat la Belgrad, la 28 octombrie 2016 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 285/2017 din 18 septembrie 2017, cu dezbaterea pe fond, în procedură obişnuită, a proiectului de Lege pentru ratificarea Acordului între România şi Republica Serbia în domeniul securităţii sociale, semnat la Belgrad, la 28 octombrie 2016.
Proiectul de lege are ca obiect de reglementare ratificarea Acordului de către România şi, implicit, exprimarea consimţământului său pentru intrarea în vigoare a acestuia.
Acordul este încheiat pe perioadă nedeterminată şi va intra în vigoare după ce va fi transmisă ultima notificare de îndeplinire a procedurilor interne legale necesare pentru intrarea în vigoare.

La data intrării în vigoare a prezentului Acord, Acordul între Guvernul Republicii Socialiste România şi Guvernul Republicii Socialiste Federative Iugoslavia pentru colaborarea în domeniul asistenţei medicale a asiguraţilor, semnat la Bucureşti, la 20 martie 1976, îşi încetează valabilitatea.

În ceea ce priveşte domeniul material de aplicare, Acordul se va aplica legislaţiei din România privind indemnizaţia pentru incapacitate temporară de muncă, indemnizaţia de maternitate, indemnizaţia pentru îngrijirea copilului bolnav, indemnizaţia pentru prevenirea îmbolnăvirii şi recuperarea capacităţii de muncă, pensiile acordate în cadrul sistemului public de pensii, prestaţiile în natură în caz de boală şi maternitate, prestaţiile în natură şi în bani în caz de accidente de muncă şi boli profesionale, ajutorul de deces, alocaţia de stat pentru copii. Pentru Republica Serbia, Acordul se va aplica legislaţiei privind prestaţiile din asigurări de pensii şi invaliditate, prestaţiile din asigurări de sănătate, prestaţiile în caz de accidente de muncă şi boli profesionale, prestaţiile de maternitate, alocaţiile pentru copii.
La întocmirea prezentului raport, Comisia a avut în vedere avizele favorabile primite de la:

· Consiliul Legislativ (nr.659/11.08.2017)

· Comisia pentru politică externă (nr.4c-13/47/26.09.2017)

· Comisia pentru egalitatea de şanse pentru femei şi bărbaţi 
(nr.4c-17/1381/28.09.2017).
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 4 octombrie 2017 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, doamna Monica Mateescu – consilier în cadrul Ministerului Muncii şi Justiţiei Sociale.
La lucrările comisiei şi-au înregistrat prezenţa 19 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.

Camera Deputaţilor este prima Cameră sesizată, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată de iniţiator.

Urmare a observaţiilor din avizul Consiliului Legislativ, ataşăm la prezentul raport copia Acordului, certificată pentru conformitate cu originalul, atât în limba engleză cât şi în limba română, fără menţiunea „CONFIDENŢIAL”.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

